2021. gada 4. februārī Noteikumi Nr. 81

Rīgā (prot. Nr. 12 20. §)

**Grozījumi Ministru kabineta 2020. gada 14. jūlija noteikumos Nr. 458 "Noteikumi par kapitāla ieguldījumiem komersantos, kuru darbību ietekmējusi Covid-19 izplatība"**

Izdoti saskaņā ar

[Attīstības finanšu institūcijas likuma](https://likumi.lv/ta/id/270323-attistibas-finansu-institucijas-likums)

[12.](https://likumi.lv/ta/id/270323-attistibas-finansu-institucijas-likums#p12) panta ceturto daļu

1. Izdarīt Ministru kabineta 2020. gada 14. jūlija noteikumos Nr. 458 "[Noteikumi par kapitāla ieguldījumiem komersantos, kuru darbību ietekmējusi Covid-19 izplatība](https://likumi.lv/ta/id/313371-noteikumi-par-garantijam-saimnieciskas-darbibas-veicejiem-kuru-darbibu-ietekmejusi-covid-19-izplatiba)" (Latvijas Vēstnesis, 2020, 136. nr.) šādus grozījumus:

1.1. papildināt 18. punktu aiz vārda "eksperts" ar vārdiem "kuru izraugās fonds";

1.2. papildināt 21. punktu ar jaunu otro teikumu šādā redakcijā:

"Biržā nekotētiem komersantiem un komersantiem, kuros kopējais ieguldījums nepārsniedz 10 000 000 *euro*, TERP aprēķināšanai var izmantot vienkāršotu uzņēmumu vērtības noteikšanas metodi – salīdzināmo uzņēmumu un darījumu metodi (angļu val. – *multiples*), un aprēķinu atbilstoši tai veic sabiedrības "Altum" pārvaldītā alternatīvo ieguldījumu fonda izraudzīts neatkarīgs eksperts.";

1.3. izteikt 23.1. apakšpunktu šādā redakcijā:

"23.1. kuram saskaņā ar Valsts ieņēmumu dienesta administrēto nodokļu (nodevu) parādnieku datubāzē pieejamo informāciju ir nodokļu vai nodevu parādi, kas kopsummā pārsniedz 1000 *euro*, un tam nav noslēgts vienošanās līgums vai Valsts ieņēmumu dienests nav pieņēmis lēmumu par nokavēto nodokļu maksājumu labprātīgu izpildi;";

1.4. izteikt 23.3. apakšpunktu šādā redakcijā:

"23.3. kurš jau 2019. gada 31. decembrī bija un atbalsta piešķiršanas brīdī ir uzskatāms par nonākušu grūtībās atbilstoši Komisijas regulas Nr. 651/2014 2. panta 18. punktā noteiktajai definīcijai.";

1.5. izteikt 24.3. apakšpunktu un 24.4. apakšpunkta ievaddaļu šādā redakcijā:

"24.3. komersants bez fonda ieguldījuma pārtrauktu komercdarbību vai saskartos ar nopietnām grūtībām darbības uzturēšanā. Minētās grūtības var pierādīt ar finanšu rādītāja "komersanta parādsaistību apjoms (ilgtermiņa kreditoru un īstermiņa kreditoru summa) pret pašu kapitāla bilances vērtību" vai citu līdzīgu rādītāju pasliktināšanos;

24.4. iesniegtajā biznesa plānā komersants pierāda, ka fonda ieguldījums ir nepieciešams un tas atbilst kopīgām interesēm (ir spēkā vismaz viens no šādiem kritērijiem):";

1.6. papildināt 25. punktu ar trešo teikumu šādā redakcijā:

"Lai noteiktu maksimālo ieguldījumu summu, izmanto starpību starp komersanta kapitāla struktūras stāvokli 2019. gada 31. decembrī un plānoto situāciju 2021. gada 31. decembrī.";

1.7. aizstāt 26.1. apakšpunktā skaitļus un vārdus "2020. gada 31. decembrim" ar vārdiem un skaitļiem "Eiropas Komisijas 2020. gada 19. marta paziņojuma "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) 3.3. iedaļā "Atbalsts subsidētu procentu likmju aizdevumiem veidā" noteiktajam atbalsta sniegšanas termiņam";

1.8. izteikt 28. punktu šādā redakcijā:

"28. Termiņš lēmuma pieņemšanai par fonda ieguldījumu piešķiršanu komersantiem ir līdz Eiropas Komisijas 2020. gada 19. marta paziņojuma "Pagaidu regulējums valsts atbalsta pasākumiem, ar ko atbalsta ekonomiku pašreizējā Covid-19 uzliesmojuma situācijā" (C(2020)1863) 3.11. iedaļā "Rekapitalizācijas pasākumi" noteiktajam atbalsta sniegšanas termiņam. Fonda darbības termiņš ir septiņi gadi ar iespēju to pagarināt par vienu gadu, ja tas nepieciešams ieguldījumu izbeigšanas nodrošināšanai.";

1.9. izteikt 30.2. apakšpunktu šādā redakcijā:

"30.2. tirgus cena atpirkšanas brīdī. Minēto tirgus cenu nosaka fonda izraudzīts neatkarīgs eksperts."

2. Šo noteikumu 1.2., 1.6., 1.7. un 1.8. apakšpunkts stājas spēkā ar dienu, kad stājas spēkā Eiropas Komisijas lēmums par komercdarbības atbalsta saderību ar Eiropas Savienības iekšējo tirgu.

3. Ekonomikas ministrija pēc tam, kad Eiropas Komisija pieņēmusi lēmumu par komercdarbības atbalsta saderību ar Eiropas Savienības iekšējo tirgu, nosūta attiecīgu paziņojumu publicēšanai oficiālajā izdevumā "Latvijas Vēstnesis".

Ministru prezidents A. K. Kariņš

Ekonomikas ministrs J. Vitenbergs